Oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslarning temir yoʻl transportida yoki shaharlararo avtobusda bepul foydalanishi uchun qoʻshimcha chora-tadbirlari toʻgʻrisida
(resolution, 2024-11-04)

Oʻzbekiston Respublikasi Prezidentining “Oʻzgalar parvarishiga muhtoj keksalar va nogironligi boʻlgan shaxslarga ijtimoiy xizmat va yordam koʻrsatish tizimini takomillashtirish chora-tadbirlari toʻgʻrisida” 2023-yil 27-dekabrdagi PQ-410-son qaroriga muvofiq Vazirlar Mahkamasi qaror qiladi: 1. Quyidagilar: a) Oʻzbekiston Respublikasi Prezidentining “Oʻzgalar parvarishiga muhtoj keksalar va nogironligi boʻlgan shaxslarga ijtimoiy xizmat va yordam koʻrsatish tizimini takomillashtirish chora-tadbirlari toʻgʻrisida” 2023-yil 27-dekabrdagi PQ-410-son qaroriga muvofiq: “Inson” ijtimoiy xizmatlar markazi tomonidan “Yagona milliy ijtimoiy himoya” axborot tizimida oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslarning reyestri (keyingi oʻrinlarda — reyestr) yuritilishi; reyestrga kiritilgan yolgʻiz keksalar va nogironligi boʻlgan shaxslarga va ularga bevosita hamrohlik qiluvchi bir nafar shaxsga bir yilda bir marta temir yoʻl yoki shaharlararo avtobus uchun bepul chiptalar (borish va qaytish uchun) ajratilishi belgilanganligi; reyestrga kiritilgan oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslarni shahar yoʻlovchilar transportida (yoʻnalishli va yoʻnalishsiz taksidan tashqari) bepul yurish huquqini beruvchi imtiyozli transport kartalari beriladigan shaxslar toifasiga kiritish vazifasi yuklanganligi; b) Oʻzbekiston Respublikasi Prezidentining “Aholiga sifatli ijtimoiy xizmat va yordam koʻrsatish hamda uning samarali nazorat tizimini yoʻlga qoʻyish boʻyicha kompleks chora-tadbirlar toʻgʻrisida” 2023-yil 1-iyundagi PF-82-son Farmoniga muvofiq “Ijtimoiy himoya yagona reyestri” axborot tizimi Oʻzbekiston Respublikasi Prezidenti huzuridagi Ijtimoiy himoya milliy agentligiga oʻtkazilganligi maʼlumot uchun qabul qilinsin. 2. Oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslar reyestriga kiritilgan shaxslarga temir yoʻl transportida yoki shaharlararo avtobus uchun bepul chiptalar berish tartibi toʻgʻrisidagi nizom ilovaga muvofiq tasdiqlansin. 3. Raqamli texnologiyalar vazirligi bir oy muddatda Transport vazirligi, Ijtimoiy himoya milliy agentligi hamda manfaatdor tashkilotlar bilan birgalikda “Oʻzbekiston temir yoʻllari” AJning vakolatli boʻlinmalari, shaharlararo qatnovchi avtobuslar avtovokzal va avtostansiyalaridagi masʼul xodimlarning “Yagona milliy ijtimoiy himoya” axborot tizimida oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslar reyestridan foydalanish imkoniyatini yaratsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov hamda transport vaziri I.R. Maxkamov zimmasiga yuklansin. 1. Ushbu Nizom “Yagona milliy ijtimoiy himoya” axborot tizimida oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslar reyestriga (keyingi oʻrinlarda — reyestr) kiritilgan shaxslarga temir yoʻl transportida yoki shaharlararo avtobus uchun bepul chiptalar (borish va qaytish uchun) berish tartibini belgilaydi. 2. Reyestr Oʻzbekiston Respublikasi Prezidenti huzuridagi Ijtimoiy himoya milliy agentligi tomonidan yuritiladi. 3. Oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslar bepul chiptani rasmiylashtirishda masʼul xodimga oʻzining shaxsini tasdiqlovchi hujjatini koʻrsatishi shart. Shaxsni tasdiqlovchi hujjat chiptani olish vaqtida, shuningdek, temir yoʻl yoki shaharlararo avtobusda foydalanish vaqtida amal qilish muddati oʻtmagan boʻlishi kerak. Amal qilish muddati oʻtgan shaxsni tasdiqlovchi hujjat asosida bepul chiptalarni rasmiylashtirishga, temir yoʻl yoki shaharlararo avtobusda olib yurish xizmatlarini koʻrsatishga yoʻl qoʻyilmaydi. 4. Oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslar tanloviga koʻra temir yoʻl yoki shaharlararo avtobus uchun bepul chiptalardan bir yilda faqat bir marta foydalanishi mumkin. Bunda borish va qaytish uchun bepul chipta olishda istalgan transport (temir yoʻl yoki avtobus) turidan foydalanishi mumkin. 5. Oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslarni kuzatib borayotgan bir nafar shaxs ham borish hamda qaytish uchun bepul chipta olish huquqiga ega. Oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslar hamda ularni kuzatib borayotgan shaxslar toʻgʻrisida maʼlumotlar Oʻzbekiston Respublikasi Prezidenti huzuridagi Ijtimoiy himoya milliy agentligi tomonidan taqdim etiladi. 6. Oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslarning temir yoʻl transportida yoki shaharlararo avtobuslarda bepul yurish ushbu Nizomga ilovaga muvofiq sxema asosida amalga oshiriladi. 7. Oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslarga bepul yurish chiptalari “Oʻzbekiston temir yoʻllari” AJning vakolatli boʻlinmalari, shaharlararo qatnovchi avtobuslar avtovokzal va avtostansiyalari masʼul xodimlari tomonidan reyestr yordamida shaxsni tasdiqlovchi hujjatni solishtirish yoʻli bilan beriladi. 8. “Inson” ijtimoiy xizmatlar markazi tomonidan tuman (shahar) “Inson” ijtimoiy xizmatlar markazlarida hamda ommaviy axborot vositalari va ijtimoiy tarmoqlarda oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslarga bepul yurishga chiptalarni beruvchi “Oʻzbekiston temir yoʻllari” AJning vakolatli boʻlinmalari, shaharlararo qatnovchi avtobuslar avtovokzal va avtostansiyalari toʻgʻrisidagi batafsil axborot joylashtiriladi. 9. Oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslarga bepul yurishga chiptalarni beruvchi “Oʻzbekiston temir yoʻllari” AJning vakolatli boʻlinmalari, shaharlararo qatnovchi avtobuslar avtovokzal va avtostansiyalari masʼul xodimlari reyestrga kiritilgan imtiyozli shaxslar toʻgʻrisidagi maʼlumotlarni elektron hamkorlik yoʻli bilan “Yagona milliy ijtimoiy himoya” axborot tizimidan oladi. 10. Oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslarga temir yoʻl transportida bepul yurishlari uchun kupeli vagon tarifi boʻyicha chiptalar beriladi. Bunda boshqa yuqori tarifdagi chiptalar olinganda narxlar oʻrtasidagi farq yoʻlovchi va ularga hamrohlik qiluvchi shaxslar tomonidan qoplanadi. 11. “Oʻzbekiston temir yoʻllari” AJning vakolatli boʻlinmalari, shaharlararo qatnovchi avtobuslar avtovokzal va avtostansiyalari masʼul xodimlari ushbu Nizomga muvofiq taqdim etilgan chiptalar hisobini yuritadilar hamda chiptalarning nusxalarini yoki yoʻnalish qaydnomasini (elektron yoʻlkira hujjatlari uchun) ilova qilgan holda, tashishning imtiyozli va amaldagi qiymati koʻrsatilib rasmiylashtirilgan hujjatlarning onlayn reyestrini shakllantiradilar. 12. Oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslarning bepul yurishi uchun chiptalar bilan taʼminlash xarajatlari Ijtimoiy himoya milliy agentligining ijtimoiy himoya davlat jamgʻarmasi mablagʻlari hisobidan qoplanadi. 13. Oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslarning bepul yurishi uchun chiptalar bilan taʼminlash xarajatlarini qoplash uchun “Oʻzbekiston temir yoʻllari” AJning vakolatli boʻlinmalari hamda shaharlararo qatnovchi avtobuslar avtovokzal va avtostansiyalari har chorakda hisobot davridan keyingi oyning 20-kunigacha boʻlgan muddatda Oʻzbekiston Respublikasi Prezidenti huzuridagi Ijtimoiy himoya milliy agentligiga ushbu Nizomga muvofiq taqdim etilgan chiptalarning nusxalarini yoki yoʻnalish qaydnomasini (elektron yoʻlkira hujjatlari uchun), shuningdek, zarur mablagʻlarga boʻlgan ehtiyojning hisob-kitobini ilova qilgan holda, tashishning imtiyozli va amaldagi qiymati koʻrsatilib rasmiylashtirilgan hujjatlar reyestrlarini taqdim etadi. 14. Oʻzbekiston Respublikasi Prezidenti huzuridagi Ijtimoiy himoya milliy agentligi ajratish uchun zarur mablagʻlarga ehtiyojning hisob-kitoblarini olgandan keyin besh ish kuni mobaynida ushbu mablagʻlarni tegishlicha “Oʻzbekiston temir yoʻllari” AJning vakolatli boʻlinmalari hamda shaharlararo qatnovchi avtobuslar avtovokzal va avtostansiyalarining hisobvaraqlariga oʻtkazadi. 15. Oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslar bepul yurishlari uchun chiptalar bilan oʻz vaqtida va maqsadli taʼminlash yuzasidan masʼuliyat ushbu Nizomga muvofiq “Oʻzbekiston temir yoʻllari” AJ hamda shaharlararo qatnovchi avtobuslar avtovokzal va avtostansiyalari rahbarlari zimmasiga yuklanadi. 16. Reyestrga kiritilgan oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslar toʻgʻrisidagi maʼlumotlarning haqiqiyligi uchun javobgarlik Oʻzbekiston Respublikasi Prezidenti huzuridagi Ijtimoiy himoya milliy agentligiga yuklanadi. 17. Ushbu Nizomga muvofiq ajratiladigan budjet mablagʻlari sarflanishining asoslanganligi Davlat moliyaviy nazorati inspeksiyasi va uning hududiy boshqarmalari tomonidan nazorat qilinadi. 18. Mazkur Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. BosqichlarSubyektlarTadbirlarMuddatlar1-bosqich“Inson” ijtimoiy xizmatlar markaziOʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslar reyestriga (keyingi oʻrinlarda — reyestr) kiritilgan shaxslarga bepul yurishga chiptalarni beruvchi “Oʻzbekiston temir yoʻllari” AJning vakolatli boʻlinmalari, shaharlararo qatnovchi avtobuslar avtovokzal va avtostansiyalari toʻgʻrisidagi batafsil axborotni tuman (shahar) “Inson” ijtimoiy xizmatlar markazlarida hamda ommaviy axborot vositalari va ijtimoiy tarmoqlarga joylashtiradi.Doimiy2-bosqichReyestrga kiritilgan shaxslarBepul yurishga chiptani olish (sotib olish) uchun Oʻzbekiston temir yoʻllari” AJning vakolatli boʻlinmalari, shaharlararo qatnovchi avtobuslar avtovokzal va avtostansiyalari kassalariga murojaat qiladilar.Bir yilda bir marta3-bosqichOʻzbekiston temir yoʻllari” AJ, shaharlararo qatnovchi avtobuslar avtovokzal va avtostansiyalari1. Reyestrga kiritilgan oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslar toʻgʻrisidagi maʼlumotlarni elektron hamkorlik yoʻli bilan “Yagona milliy ijtimoiy himoya” axborot tizimidan olgan holda bepul chiptalar rasmiylashtiradi.Murojaatga koʻra2. Oʻzbekiston Respublikasi Prezidenti huzuridagi Ijtimoiy himoya milliy agentligiga taqdim etilgan chiptalarning nusxalarini yoki yoʻnalish qaydnomasini (elektron yoʻlkira hujjatlari uchun), shuningdek, zarur mablagʻlarga boʻlgan ehtiyojning hisob-kitobini ilova qilgan holda, tashishning imtiyozli va amaldagi qiymati koʻrsatilib rasmiylashtirilgan hujjatlar reyestrlarini taqdim etadilar.Har chorakda hisobot davridan keyingi oyning 20-kunigacha boʻlgan muddatda4-bosqichOʻzbekiston Respublikasi Prezidenti huzuridagi Ijtimoiy himoya milliy agentligiAjratish uchun zarur mablagʻlarga ehtiyojning hisob-kitoblarini olgandan keyin ushbu mablagʻlarni tegishlicha “Oʻzbekiston temir yoʻllari” AJning vakolatli boʻlinmalari hamda shaharlararo qatnovchi avtobuslar avtovokzal va avtostansiyalarining hisobvaraqlariga oʻtkazadi.5 ish kuni mobaynida